b'\n_START_ARTICLE_\nBIOS\n_START_PARAGRAPH_\nBIOS (kratica za angle\xc5\xa1ko Basic Input Output System, slovensko temeljni vhodno-izhodni sistem) je programska oprema, ki se nahaja v flash spominu zraven ROM-a in se izvede takoj po vklopu osebnega ra\xc4\x8dunalnika (PC). Omogo\xc4\x8da nastavitve osnovnih parametrov strojne opreme in njeno testiranje  ter nalaganje operacijskega sistema ali zagonskega nalagalnika. BIOS ostane aktiven tudi ko je operacijski sistem \xc5\xbee nalo\xc5\xbeen. Slu\xc5\xbei kot vmesnik med strojno opremo in operacijskim sistemom. Tako lahko isti operacijski sistem deluje na razli\xc4\x8dnih strojnih opremah. BIOS omogo\xc4\x8da operacijskemu sistemu in ostali programski opremi dostop do strojne opreme oziroma delo z njo. Ob prvem zagonu ima BIOS tovarni\xc5\xa1ke (privzete) nastavitve. Uporabnik osebnega ra\xc4\x8dunalnika si lahko nastavitve prilagodi svojim potrebam in svoji (dodatni) strojni opremi. \xc4\x8ce \xc5\xbeelimo spreminjati nastavitve, moramo v zelo zgodnji fazi zagona pritisniti ustrezno kombinacijo tipk (obi\xc4\x8dajno F2, Delete/Del ...). BIOS se lahko tudi posodablja. Posodobitve obi\xc4\x8dajno najdemo na spletni strani proizvajalca. Baterija na mati\xc4\x8dni plo\xc5\xa1\xc4\x8di slu\xc5\xbei za pomnjenje ure, datuma in nastavitev. Kar pomeni, da \xc4\x8de se baterija sprazni, se nastavitve v BIOS zbri\xc5\xa1ejo (zgubijo) oziroma se vrnejo na tovarni\xc5\xa1ko nastavljene vrednosti.'